b'\n_START_ARTICLE_\nMikhail Gurevich\n_START_PARAGRAPH_\nMikhail Gurevich (vene keeles \xd0\x9c\xd0\xb8\xd1\x85\xd0\xb0\xd0\xb8\xd0\xbb \xd0\x9d\xd0\xb0\xd1\x83\xd0\xbc\xd0\xbe\xd0\xb2\xd0\xb8\xd1\x87 \xd0\x93\xd1\x83\xd1\x80\xd0\xb5\xd0\xb2\xd0\xb8\xd1\x87 Mihhail Naumovit\xc5\xa1 Gurevit\xc5\xa1; ukraina keeles \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe \xd0\x9d\xd0\xb0\xd1\x83\xd0\xbc\xd0\xbe\xd0\xb2\xd0\xb8\xd1\x87 \xd0\x93\xd1\x83\xd1\x80\xd0\xb5\xd0\xb2\xd0\xb8\xd1\x87 M\xc3\xb5hhailo Naumov\xc3\xb5t\xc5\xa1 Gurev\xc3\xb5t\xc5\xa1; prantsuse keeles Mikha\xc3\xafl Gourevitch; hollandi keeles Michail Goerevitsj; t\xc3\xbcrgi keeles Mihail Gurevi\xc3\xa7; s\xc3\xbcndinud 22. veebruaril 1959 Harkivis) on Belgia maletaja ja maletreener, rahvusvaheline suurmeister (1986), FIDE vanemtreener (2006). _NEWLINE_Gurevich tuli 1984. aastal Kiievis Ukraina NSV ja 1985. aastal Riias N\xc3\xb5ukogude Liidu malemeistriks. Suurmeistriks sai ta 27-aastaselt 1986. aastal. Aasta varem sai Gurevich FIDE-lt rahvusvahelise meistri nimetuse. _NEWLINE_N\xc3\xb5ukogude Liidu maletajana osales Gurevich 1990. aastal maailmameistriv\xc3\xb5istluste tsoonidevahelisel turniiril Manilas (64 osav\xc3\xb5tjat), kus sai ta 12. koha (11 paremat p\xc3\xa4\xc3\xa4sesid pretendentide turniirile). _NEWLINE_1991. aastal emigreerus ta Belgiasse ja hakkas m\xc3\xa4ngima Belgia v\xc3\xa4rvides rahvusvahelistel malev\xc3\xb5istlustel. Lahkhelide t\xc3\xb5ttu Belgia Malef\xc3\xb6deratsiooniga esindas Gurevich aastatel 2005\xe2\x80\x932015 malev\xc3\xb5istlustel T\xc3\xbcrgit. 2015. aastast m\xc3\xa4ngib ta taas Belgia eest. Gurevich eelistab kasutada inglisp\xc3\xa4rast nimekuju Mikhail Gurevich._NEWLINE_Juulis 1993 FIDE maailmameistriv\xc3\xb5istluste tsoonidevahelisel turniiril Bielis (74 osav\xc3\xb5tjat) sai Gurevich 24. koha. Sama aasta detsembris m\xc3\xa4ngis ta  PCA maailmameistriv\xc3\xb5istluste valikturniiril Groningenis (54 osav\xc3\xb5tjat), kus ta sai 46. koha._NEWLINE_Gurevich m\xc3\xa4ngis kolmel FIDE MM-turniiril (nokauts\xc3\xbcsteemis): 2000. aastal New Delhis kaotas 3. ringis Alex\xc3\xa9i Sh\xc3\xadrovile, 2001. aastal Moskvas v\xc3\xb5itis 2. ringis Rafael Vaganjani, kuid kaotas 3. ringis Aleksandr Morozevit\xc5\xa1ile ning 2004. aastal Tripolis (kus sai turniiritabelis 16. asetuse) kaotas ta teises ringis Zdenko Ko\xc5\xbeulile._NEWLINE_Ta tuli 2001. aastal Charlerois Belgia malemeistriks ja v\xc3\xb5itis 2002. aastal Bathumis Euroopa meistriv\xc3\xb5istlustel h\xc3\xb5bemedali._NEWLINE_Gurevich m\xc3\xa4ngis T\xc3\xbcrgi maletajana kahel maailmakarikav\xc3\xb5istlustel: 2005. aastal Hant\xc3\xb5-Mansiiskis kaotas k\xc3\xbcll veerandfinaalis Levon Aronjanile, kuid p\xc3\xa4\xc3\xa4ses 10 parema hulgas edasi 2007. aastal Elistas toimunud 16 osav\xc3\xb5tjaga MM-i pretendentide turniirile. Kaotas seal avaringis Peter Lekole. 2007. aastal maailma karikal Hant\xc3\xb5-Mansiiskis v\xc3\xb5itis ta avaringis Gregory Kaidanovit, kuid kaotas teises ringis Michael Adamsile._NEWLINE_Gurevich on kahekordne T\xc3\xbcrgi malemeister (2006, 2008). _NEWLINE_1989. aastal tuli ta N\xc3\xb5ukogude Liidu v\xc3\xb5istkonna koosseisus Luzernis maailmameistriks ja Haifas Euroopa meistriks. Gurevich m\xc3\xa4ngis kolmel maleol\xc3\xbcmpial \xe2\x80\x93 Belgia (1992) ja T\xc3\xbcrgi  (2006, 2008) v\xc3\xb5istkonna koosseisus._NEWLINE_Ta tegutseb maletreeneri ja malekohtunikuna. Gurevich on saanud FIDE-lt FIDE vanemtreeneri ja FIDE arbiitri nimetuse.'